## Pravilnik o mazivim mastima

### NN 89/2008 (30.7.2008.), Pravilnik o mazivim mastima

# MINISTARSTVO POLJOPRIVREDE, RIBARSTVA I RURALNOG RAZVOJA

2840

Na temelju članka 94. stavka 2. Zakona o hrani (»Narodne novine« br.
46/2007), ministar poljoprivrede, ribarstva i ruralnog razvoja donosi

## PRAVILNIK

### O MAZIVIM MASTIMA

I. OPĆE ODREDBE
Članak 1.

1) Ovim se Pravilnikom propisuju zahtjevi kakvoće kojima u proizvodnji i
stavljanju na tržište moraju udovoljavati mazive masti (u daljnjem tekstu:
proizvodi), a odnose se na:
– nazive, definicije i opće zahtjeve kojima moraju udovoljavati;
– vrstu i količinu sirovina te drugih tvari koje se upotrebljavaju u proizvodnji
i preradi;
– dodatne zahtjeve označavanja.
2) Odredbe ovoga Pravilnika odnose se na proizvode čiji maseni udio masti iznosi
najmanje 10%, a najviše 90%, a koji su namijenjeni za prehranu ljudi:
– mliječne masti tarifnih brojeva CT 0405 i 2106;
– masti tarifnog broja CT 1517; i
– masti sastavljene od proizvoda biljnog i/ili životinjskog podrijetla tarifnih
brojeva CT 1517 i 2106.
Maseni udio masti mora činiti najmanje dvije trećine suhe tvari, isključujući
sol.
3) Odredbe ovoga Pravilnika odnose se na proizvode koji ostaju kruti pri
temperaturi od 20°C i prikladni su za upotrebu kao namazi.

Članak 2.

Proizvodi iz članka 1. ovoga Pravilnika ne smiju se bez prerade isporučivati
ili dostavljati krajnjem potrošaču, bilo izravno ili putem ugostiteljskih
objekata, kantina, bolnica, dječjih vrtića, škola, ustanova socijalne skrbi i
drugih sličnih subjekata u poslovanju s hranom, ukoliko ne ispunjavaju zahtjeve
iz Priloga I. koji je tiskan uz ovaj Pravilnik i njegov je sastavni dio.

Članak 3.

U proizvodnji proizvoda iz članka 1. ovoga Pravilnika, ako to ovim
Pravilnikom nije drugačije propisano, dopuštena je:
– upotreba aditiva, aroma, pomoćnih tvari u procesu proizvodnje i enzima
sukladno posebnim propisima;
– dodavanje vitamina, mineralnih tvari i drugih tvari sukladno posebnom propisu.

II. OZNAČAVANJE PROIZVODA
Članak 4.

Na označavanje proizvoda iz članka 1. ovoga Pravilnika primjenjuju se odredbe
Pravilnika o označavanju, reklamiranju i prezentiranju hrane (»Narodne novine«
br. 41/08) te odredbe ovoga Pravilnika koje se odnose na označavanje.

Članak 5.

1) Ne dovodeći u pitanje odredbe članka 6. stavka 2. te članka 9. ovoga
Pravilnika, za označavanje proizvoda iz članka 1. ovoga Pravilnika moraju se
upotrebljavati nazivi navedeni u Prilogu I. ovoga Pravilnika. Nazivi proizvoda
iz Priloga I. ovoga Pravilnika mogu se upotrebljavati samo za označavanje
proizvoda koji ispunjavaju zahtjeve propisane u tom Prilogu.
2) Odredbe stavka 1. ovoga članka ne primjenjuju se na:
– proizvode čija su svojstva razvidna iz uobičajene upotrebe i/ili kada se
nazivi upotrebljavaju za opisivanje karakteristične kakvoće proizvoda;
– koncentrirane proizvode (maslac, margarin, miješani namazi) koji sadrže 90%
masti ili više.
3) Proizvodi iz stavka 2. podstavka 1. ovoga članka propisani su u Prilogu II.
koji je tiskan uz ovaj Pravilnik i njegov je sastavni dio.

Članak 6.

1) Pri označavanju proizvoda iz članka 1. ovoga Pravilnika, osim podataka
propisanih propisom iz članka 4. ovoga Pravilnika, obvezno je navođenje
sljedećih podataka:
– naziv proizvoda propisan u Prilogu I. ovoga Pravilnika;
– ukupni maseni udio masti u trenutku proizvodnje, za proizvode iz Priloga I.
ovoga Pravilnika;
– udio biljne, mliječne ili druge životinjske masti, po opadajućem redoslijedu
udjela izraženih kao postotak ukupne mase u trenutku proizvodnje, za složene
masti iz Priloga I. dijela C. ovoga Pravilnika;
– udio soli, čitko naveden u popisu sastojaka, za proizvode iz Priloga I. ovoga
Pravilnika.
2) Iznimno od stavka 1. podstavka 1. ovoga članka, naziv proizvoda »minarin« ili
»halvarin« može se upotrebljavati za proizvode iz Priloga I. dijela B. točke 3.
ovoga Pravilnika.
3) Naziv proizvoda iz stavka 1. podstavka 1. ovoga članka može se upotrebljavati
zajedno s jednim ili više izraza kako bi se označile biljne i/ili životinjske
vrste od kojih proizvodi potječu ili predviđena upotreba proizvoda, sa drugim
izrazima koji se odnose na način proizvodnje, te oznakama zemljopisnog
podrijetla, ukoliko nisu u suprotnosti s drugim propisima, posebice Zakonom o
oznakama izvornosti, oznakama zemljopisnog podrijetla i oznakama tradicionalnog
ugleda poljoprivrednih i prehrambenih proizvoda (»Narodne novine« br. 84/08).
4) Izraz »biljni« može se upotrebljavati zajedno s nazivima iz Priloga I. dijela
B. ovoga Pravilnika, za proizvode koji sadrže samo masti biljnog podrijetla, uz
uvjet da udio masti životinjskog podrijetla ne prelazi 2% ukupnog udjela masti.
Ovo odstupanje se također primjenjuje kada se navodi naziv određene biljne
vrste.
5) Podaci iz stavaka 1., 2., i 3. ovoga članka moraju biti lako razumljivi i
navedeni na uočljivom mjestu, jasno vidljivi, čitki i neizbrisivi.
6) Podatak o udjelu masti sukladno stavku 1. podstavku 2. ovoga članka mora biti
naveden na sljedeći način:
– prosječni udio masti mora biti naveden bez upotrebe decimala;
– prosječni udio masti ne smije se razlikovati od označenog udjela za više od
jedne postotne jedinice. Pojedinačni uzorci ne smiju se razlikovati od označenog
udjela za više od dvije postotne jedinice;
– u svim slučajevima prosječni udio masti mora udovoljavati granicama navedenim
u Prilogu I. ovoga Pravilnika.
7) Iznimno od stavka 6. ovoga članka, označeni udio masti proizvoda iz Priloga
I. dijela A1., B1., i C1. ovoga Pravilnika treba odgovarati minimalnom udjelu
masti u proizvodu.

Članak 7.

1) Oznaka »maslac« može se upotrebljavati za složene proizvode u kojima je
maslac bitan dio, bilo u pogledu količine ili za karakteriziranje proizvoda.
Gotov proizvod mora sadržavati najmanje 75% mliječne masti i biti proizveden
isključivo od maslaca koji ispunjava zahtjeve iz Priloga I. dijela A1. ovoga
Pravilnika te drugih sastojaka navedenih u opisu.
2) Oznaka »maslac« može se upotrebljavati za složene proizvode koji sadrže
najmanje 62%, a najviše 75% mliječne masti, ako su zadovoljeni drugi uvjeti iz
stavka 1. ovoga članka i ako oznaka proizvoda uključuje izraz »pripravak
maslaca«.
3) Iznimno od stavaka 1. i 2. ovoga članka, oznaka »maslac« može se
upotrebljavati zajedno s riječju ili riječima za označavanje proizvoda koji
sadrže najmanje 34% mliječne masti, a navedeni su u Prilogu III. koji je tiskan
uz ovaj Pravilnik i njegov je sastavni dio.
4) Upotreba oznake »maslac« sukladno odredbama stavaka 1., 2., i 3. ovoga članka
podliježe zahtjevu da se pri označavanju i prezentiranju proizvoda navede udio
mliječne masti, a ako drugi dodani sastojci sadrže mast, i ukupni udio masti.
5) Izraz »pripravak maslaca« iz stavka 2. i oznake iz stavka 4. ovoga članka
moraju biti navedene na istaknutom mjestu, lako uočljive i jasno čitljive.

Članak 8.

1) Izraz »tradicionalni« može se upotrebljavati zajedno s nazivom »maslac« iz
Priloga I., dijela A1. ovoga Pravilnika, ako je proizvod dobiven izravno iz
mlijeka ili vrhnja.
2) Za potrebe ovoga članka, »vrhnje« označava proizvod dobiven od mlijeka u
obliku emulzije tipa ulje u vodi, koji sadrži najmanje 10% mliječne masti.

Članak 9.

1) Za proizvode iz Priloga I. ovoga Pravilnika zabranjeno je upotrebljavati
izraze koji navode, upućuju na ili daju naslutiti udio masti, osim onih
propisanih u tom Prilogu.
2) Iznimno od stavka 1. ovoga članka i dodatno se:
– izraz »sa smanjenim udjelom masti« može upotrebljavati za proizvode iz Priloga
I. ovoga Pravilnika koji sadrže najmanje 41%, a najviše 62% masti;
– izraz »s malim udjelom masti« ili »lagani« može upotrebljavati za proizvode iz
Priloga I. ovoga Pravilnika koji sadrže 41% masti ili manje.
3) Izrazi »sa smanjenim udjelom masti« odnosno »s malim udjelom masti« ili
»lagani« mogu se upotrebljavati i kao zamjena za nazive »tričetvrtmasni« odnosno
»polumasni« iz Priloga I. ovoga Pravilnika.

III. UTVRĐIVANJE SUKLADNOSTI
Članak 10.

1) Za utvrđivanje sukladnosti proizvoda sa zahtjevima kakvoće propisanim ovim
Pravilnikom u svrhu službene kontrole koriste se validirane i međunarodno
priznate metode.
2) Postupak koji se primjenjuje za provjeru sukladnosti s odredbama članka 6.
stavka 6. ovoga Pravilnika propisan je u Prilogu IV. koji je tiskan uz ovaj
Pravilnik i njegov je sastavni dio.

IV. PRIJELAZNE I ZAVRŠNE ODREDBE
Članak 11.

Danom stupanja na snagu ovoga Pravilnika prestaju važiti odredbe članaka 38.
– 43. Pravilnika o temeljnim zahtjevima za jestiva ulja i masti, margarine i
njima slične proizvode, majoneze, umake, preljeve, salate i ostale proizvode na
bazi jestivih ulja i masti, (»Narodne novine« br. 39/99, 34/02).

Članak 12.

Proizvodi proizvedeni i označeni prema propisu iz članka 11. ovoga Pravilnika
mogu se stavljati na tržište najkasnije do 31. ožujka 2009. godine i nalaziti na
tržištu do isteka roka trajanja.

Članak 13.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 011-02/08-01/14
Urbroj: 525-13-08-1
Zagreb, 23. srpnja 2008.

Ministar
**mr. sc. Božidar Pankretić, v. r.**

PRILOG I.

|  |  |  |
| --- | --- | --- |
| Grupa masti | Naziv proizvoda | Kategorije proizvoda |
| Definicije | Dodatni opisi kategorije s podatkom o masenom udjelu masti (%) |
| **A. Mliječne masti**  Proizvodi u obliku krute, plastične emulzije, prvenstveno tipa voda u ulju, dobiveni isključivo od mlijeka i/ili određenih mliječnih proizvoda, kojima je mast bitna komponenta. Mogu se dodati i druge tvari nužne za proizvodnju, pod uvjetom da se te tvari ne koriste u svrhu djelomične ili potpune zamjene bilo koje mliječne komponente. | 1. Maslac | Proizvod čiji udio mliječne masti iznosi najmanje 80%, a najviše 90%, udio vode najviše 16% te udio bezmasne suhe tvari mlijeka najviše 2%. |
| 2. Tričetvrtmasni maslac | Proizvod čiji udio mliječne masti iznosi najmanje 60%, a najviše 62%. |
| 3. Polumasni maslac | Proizvod čiji udio mliječne masti iznosi najmanje 39%, a najviše 41%. |
| 4. Mliječni namaz X% | Proizvod sa sljedećim udjelima mliječne masti (X%):  – najviše 39%;  – najmanje 41%, a najviše 60%;  – najmanje 62%, a najviše 80%. |

|  |  |  |
| --- | --- | --- |
| **B. Masti**  Proizvodi u obliku krute, plastične emulzije, prvenstveno tipa voda u ulju, dobiveni od krutih i/ili tekućih biljnih i/ili životinjskih masti prikladnih za prehranu ljudi, čiji udio mliječne masti iznosi najviše 3% ukupnog udjela masti. | 1. Margarin | Proizvod dobiven od biljnih i/ili životinjskih masti, čiji udio masti iznosi najmanje 80%, a najviše 90%. |
| 2. Tričetvrtmasni margarin | Proizvod dobiven od biljnih i/ili životinjskih masti, čiji udio masti iznosi najmanje 60%, a najviše 62%. |
| 3. Polumasni margarin | Proizvod dobiven od biljnih i/ili životinjskih masti, čiji udio masti iznosi najmanje 39%, a najviše 41%. |
| 4. Masni namazi X% | Proizvod dobiven od biljnih i/ili životinjskih masti, sa sljedećim udjelima masti (X%):  – najviše 39%;  – najmanje 41%, a najviše 60%;  – najmanje 62%, a najviše 80%. |
| **C. Masti sastavljene od biljnih i/ili životinjskih proizvoda**  Proizvodi u obliku krute, plastične emulzije, prvenstveno tipa voda u ulju, dobiveni od krutih i/ili tekućih biljnih i/ili životinjskih masti prikladnih za prehranu ljudi, čiji udio mliječne masti iznosi najmanje 10%, a najviše 80% ukupnog udjela masti. | 1. Miješani namaz | Proizvod dobiven od smjese biljnih i/ili životinjskih masti, čiji udio masti iznosi najmanje 80%, a najviše 90%. |
| 2. Tričetvrtmasni miješani namaz | Proizvod dobiven od smjese biljnih i/ili životinjskih masti, čiji udio masti iznosi najmanje 60%, a najviše 62%. |
| 3. Polumasni miješani namaz | Proizvod dobiven od smjese biljnih i/ili životinjskih masti, čiji udio masti iznosi najmanje 39%, a najviše 41%. |
| 4. Miješani namaz  X% | Proizvod dobiven od smjese biljnih i/ili životinjskih masti, sa sljedećim udjelima masti (X%):  – najviše 39%;  – najmanje 41%, a najviše 60%;  – najmanje 62%, a najviše 80%. |

Napomena: Mliječna mast proizvoda navedenih u Prilogu I. može se modificirati
samo fizikalnim procesima.

PRILOG II.

Proizvodi koji se označavaju uobičajenim nazivima i/ili nazivima koji opisuju
karakteristično svojstvo proizvoda, a pod kojima se stavljaju na tržište
navedenih zemalja
1) (Hrvatska)
– »Stolni margarin« – za margarin proizveden od masti isključivo biljnog
podrijetla i vode, koji nije maziv na temperaturi hladnjaka (4-8°C);
– »Mliječni magarin« – za margarin koji sadrži najmanje 5% punomasnog mlijeka,
obranog mlijeka ili drugih odgovarajućih mliječnih proizvoda;
– »Tekući margarin« – za proizvod kao što je margarin s najmanje 80% masti
biljnog podrijetla, koji je tekuće konzistencije i ne može se mazati;
– »Domaći maslac« – za maslac proizveden od nepasteriziranog vrhnja koji sadrži
najmanje 78% mliječne masti i najviše 20% vode;
– »Namaz od maslaca« – za proizvod kojem je osnovni sastojak maslac, a
proizveden je u skladu s proizvođačkom specifikacijom.
2) (Španjolska)
– »Mantequilla de Soria« ili »Mantequilla de Soria dulce«, »Mantequilla de Soria
azucarada« – za zaslađeni aromatizirani mliječni proizvod koji sadrži najmanje
39% mliječne masti.
3) (Njemačka)
– »Butterkäse« – za polutvrdi masni sir od kravljeg mlijeka, koji sadrži
najmanje 45% mliječne masti u suhoj tvari sira;
– »Kräuterbutter« – za pripravak na bazi maslaca sa začinima, koji sadrži
najmanje 62% mliječne masti;
– »Milchmargarine« – za margarin koji sadrži najmanje 5% punomasnog mlijeka,
obranog mlijeka ili drugih odgovarajućih mliječnih proizvoda.
4) (Engleska)
– »Brandy butter«, »Sherry butter« ili »Rum butter« – za zaslađeni proizvod s
najmanje 20% mliječne masti koji sadrži alkohol;
– »Buttercream«: – za zaslađeni proizvod koji sadrži najmanje 22.5% mliječne
masti.
5) (Francuska)
– »Beurre d’anchois, de crevettes, de langouste, de homard, de crabe, de
langoustine, de saumon, de saumon fumé, de coquille Saint-Jacques, de sardine« –
za proizvode s morskim plodovima, koji sadrže najmanje 10% mliječne masti.
6) (Finska)
– »Munavoi« – za proizvod s jajima, koji sadrži najmanje 35% mliječne masti.
7) (Švedska)
– »flytande margarin« – za proizvod koji sadrži najmanje 80% masti biljnog
podrijetla kao što je margarin, koji je tekuće konzistencije i ne može se
mazati;
– »messmör« – za zaslađeni ili nezaslađeni mliječni proizvod na bazi sirutke,
koji sadrži najmanje 2% mliječne masti;
– »vitlökssmör«, »persiljesmör« ili »pepparrotssmör« – za proizvod s tvarima za
aromatiziranje, koji sadrži najmanje 66% mliječne masti.

PRILOG III.

Proizvodi iz članka 7. stavka 3.

|  |  |  |
| --- | --- | --- |
| Vrsta proizvoda | Sastav proizvoda | Minimalni udio mliječne masti |
| Alkoholni maslac (maslac koji sadrži alkoholna pića) | Maslac, alkoholno piće, šećer | 34% |

PRILOG IV.

Provjera označenog udjela masti u mazivim mastima
Iz serije se uzima pet slučajnih uzoraka za provjeru i analizu. Primjenjuju se
sljedeća dva postupka:
A. Aritmetička sredina pet dobivenih rezultata uspoređuje se s označenim udjelom
masti. Za označeni udio masti smatra se da odgovara ako se aritmetička sredina
udjela ne razlikuje od označenog udjela masti za više od jedne postotne
jedinice.
B. Pet pojedinačnih rezultata uspoređuje se s dozvoljenim odstupanjem (± dvije
postotne jedinice od označenog udjela masti) navedenim u članku 6. stavku 6.
podstavku 2. ovoga Pravilnika. Ako je razlika između maksimalne i minimalne
vrijednosti pet pojedinačnih rezultata manja ili jednaka četiri postotne
jedinice, smatra se da je zadovoljen zahtjev članka 6. stavka 6. podstavka 2.
ovoga Pravilnika.
Ako se utvrdi udovoljavanje uvjetima navedenim pod A. i B., smatra se da serija
koju se provjerava udovoljava uvjetima članka 6. stavka 6. podstavka 2. ovoga
Pravilnika čak i ako jedna od pet vrijednosti pada izvan dozvoljenog odstupanja
od ± dvije postotne jedinice.

Pravilnik, NN 89/2008-2840
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)